Hoekom en hoe om 'n onderwyser te word - Solidariteit Wêreld LoopbaanSolidariteit Wêreld Loopbaan
Tuis › Artikels › Hoekom en hoe om 'n onderwyser te word
Hoekom en hoe om 'n onderwyser te word
"Onderwys is die kragtigste wapen wat jy kan gebruik om die wêreld te verander."
Hierdie woorde van oudpres. Nelson Mandela beskryf die impak wat 'n onderwyser of opvoeder kan hê. Die onderwysprofessie word ook meestal beskryf as 'n beroep wat "'n verskil maak". Volgens die Departement van Onderwys is die onderwys 'n edele beroep wat "passie, toewyding, verdraagsaamheid, deursettingsvermoë en karakter verg asook die verbintenis om 'n verskil in die lewens van 'n diverse groep jong en ouer kinders te maak, afhangende van die fase waarin jy kies om te spesialiseer".
Wie kwalifiseer om 'n onderwyser te word?
Iemand wat vir 'n vierjaar- Baccalaureusgraad in Opvoedkunde (BA(Ed)) studeer; en
Iemand wat 'n loopbaanverandering wil maak en 'n onderwyser word en wat reeds 'n drie- of vierjaar- Baccalaureusgraad verwerf het asook 'n eenjaar- Nagraadse Onderwyssertifikaat (NGOS).
Albei hierdie roetes lei tot die klassifikasie as professioneel gekwalifiseerde onderwyser. Gekwalifiseerde onderwysers moet by die Suid-Afrikaanse Raad vir Opvoeders (SARO) registreer.
Die ander belangrike deel van onderwysstudies is om die fase (vlak van skoolopleiding) te kies waarin jy wil spesialiseer met inagneming van die ouderdomsgroep waarvoor jy verkies om skool te hou. Die ouderdomsgroepe is soos volg in fases gegroepeer:
Grondslagfase (±5 – 9 jaar): Graad R – 3
Intermediêre fase (±10 – 12 jaar): Graad 4 – 6
Senior fase: (±13 – 15 jaar): graad 7 – 9
Verdere Onderwys en Opleidingfase (VOO) (±16 – 18 jaar): Graad 10 – 12
Volgens die Departement van Onderwys maak sommige hoëronderwysinstellings voorsiening vir 'n kombinasie van fases. In daardie geval kan jy in twee opeenvolgende fases spesialiseer. "Jy sal by 'n hoëronderwysinstelling soos 'n universiteit, 'n universiteit vir tegnologie of 'n nasionale instituut vir hoër onderwys moet studeer; hulle bied kwalifikasies aan wat erken word vir indiensneming as 'n onderwyser in Suid-Afrika. Daar is tans 22 openbare hoëronderwysinstellings in Suid-Afrika wat onderwyserkwalifikasies aanbied."
Volgens die Departement kan studente wat in die Intermediêre, Senior en VOO-fases spesialiseer, kies in watter vakke hulle wil spesialiseer. Dit sluit tale, wiskunde, die wetenskappe, tegnologie, sakestudies en bestuurswetenskappe in, asook die geesteswetenskappe.
Die voordele van die onderwysberoep sluit onder andere die volgende in:
om 'n verskil te kan maak;
persoonlike groei; en
Die nadele van die onderwysberoep sluit onder andere die volgende in:
baie lang werkdae;
in party gevalle 'n klein salaris;
moeilike leerlinge; en
Maryna de Beer* hou al meer as 20 jaar skool. Sy werk tans by 'n vooraanstaande hoërskool in Pretoria. Volgens De Beer beland mense dikwels in die onderwys as gevolg van 'n gebrek aan beskikbare geleenthede in hul spesifieke studierigtings. Sy sê mense raak ook dikwels onderwysers omdat hulle op skool 'n inspirerende onderwyser gehad het.
Volgens De Beer moet 'n onderwyser voortdurend bly studeer. " 'n Gegradueerde student weet baie min van sy/haar vak(ke), die kinders wat in sy/haar klas is en die stelsel waarin hy/sy werk. Tendense in die onderwys, metodologie, kundigheid en die sielkundige aspek van onderwys moet op grondvlak opgevolg word."